送碧梧入府
作者：許月卿
朝代：宋

paragraphs: 人勸公入相，我勸公早歸。
今以副樞入，好以元樞回。
易爲六經宗，學易貴知時。
時止則時行，時義大矣哉。
故嘗論今日，兩語見稱奇。
但且爲執政，宰相未可爲。
若爲伴食相，何如酒一盃。
曾以語裕翁，裕翁爲一咍。
英雄見略同，明公試思之。
文正爲清獻，何曾美鼎梅。
史冊香萬古，日月名長在。
時止時則行，宰相須時來。
時來然後相，當傳忠定衣。
官職難名節，願公玉無疵。
壯節題初節，願公玉無灰。
耐久老柱石，身佩國安危。
五福一曰壽，壽國身之樞。
請君看老子，寡慾身壽眉。
心清萬里明，可杜倖時窺。
寡慾善養心，軒鑑照魅魑。
歲晚成二老，種蠡相塤箎。
坐令四太平，太宗生光輝。